News Update: CEO ใหม่ Volvo เตือนค่ายรถยนต์ ระวัง “แบตเตอรี่ขาดแคลน” แนะอุตสาหกรรม EV เร่งลงทุนเพิ่ม - FINNOMENA
Jim Rowan ซีอีโอคนใหม่ของ Volvo ชี้ “แบตเตอรี่ขาดแคลน” จะกลายเป็นปัญหาเร่งด่วนสำหรับธุรกิจรถยนต์ไฟฟ้า
29 เม.ย. 2565

Jim Rowan ซีอีโอคนใหม่ของ Volvo ชี้ “แบตเตอรี่ขาดแคลน” จะกลายเป็นปัญหาเร่งด่วนสำหรับธุรกิจรถยนต์ไฟฟ้า
เมื่อรถยนต์ไฟฟ้าบนท้องถนนเพิ่มขึ้น แบตเตอรี่จึงกลายเป็นฟันเฟืองสำคัญสำหรับธุรกิจยานยนต์
Jim Rowan ให้สัมภาษณ์กับ CNBC ว่า Volvo ได้ลงทุนครั้งมหาศาลกับ Northvolt บริษัทแบตเตอรี่สัญชาติสวีเดน เพื่อให้สามารถควบคุมปริมาณแบตเตอรี่ได้เองสำหรับแผนในอนาคต
เพราะเมื่อเดือน มี.ค. Volvo เพิ่งประกาศแผนเตรียมเป็นบริษัทรถยนต์ไฟฟ้าเต็มรูปแบบในปี 2030 โดยการจะไปสู่จุดดังกล่าว บริษัทต้องมีซัพพลายแบตเตอรี่สำหรับการผลิตรถยนต์ไฟฟ้าอย่างเพียงพอ
“ผมมองว่าซัพพลายแบตเตอรี่กำลังจะขาดแคลนในอีกไม่กี่ปีข้างหน้า นั่นเป็นเหตุผลที่เราลงทุนครั้งมหาศาลกับ Northvolt ที่นอกจากจะทำให้ Volvo ควบคุมซัพพลายแบตเตอรี่ได้ ยังอาจเป็นจุดเริ่มต้นให้บริษัทพัฒนาเคมีแบตเตอรี่และโรงงานผลิตของตัวเอง” ซีอีโอ Volvo กล่าว
ในเดือน ก.พ. Volvo และ Northvolt ประกาศแผนสร้างโรงงานผลิตแบตเตอรี่ในเมืองโกเธนเบิร์กของสวีเดน โดยจะเริ่มการก่อสร้างในปี 2023 และตั้งเป้าที่จะมีศักยภาพในการผลิตต่อปีที่ระดับสูงถึง 50 กิกะวัตต์ชั่วโมง ซึ่งนั่นจะเพียงพอต่อการผลิตรถยนต์ประมาณ 500,000 คันในทุกปี
เช่นเดียวกับ Volvo ซีอีโอของ Volkswagen เน้นย้ำถึงความสำคัญของการผลิตแบตเตอรี่ โดยมองว่าความท้าทายยังคงอยู่
“แบตเตอรี่อาจกลายเป็นข้อจำกัดสำหรับการเติบโตของอีวีในอีก 5-10 ปีข้างหน้า” Herbert Diess ซีอีโอของ Volkswagen กล่าว
“ราคาของลิเธียมอยู่ในระดับที่บ้ามาก” คือข้อความที่ Elon Musk เพิ่งทวีตไปเมื่อช่วงต้นเดือน โดยเขาบอกว่า Tesla อาจต้องเข้าสู่กระบวนการขุดและกลั่นโดยตรงเพื่อลดต้นทุน ปัญหาตอนนี้ไม่ใช่การขาดแคลนเพราะลิเธียมมีอยู่แทบทุกที่บนโลก แต่สิ่งที่ช้าคือ อัตราการสกัดและการปรับแต่ง
Volvo กำลังก้าวมาเป็นหนึ่งในผู้แข่งขันของตลาดรถยนต์ไฟฟ้าที่มีทั้ง Volkswagen, GM, Ford รวมถึง Tesla อยู่ในตลาดมาก่อน ไม่นานมานี้ Jim Farley ซีอีโอของ Ford กล่าวว่า บริษัทมีแผนที่จะท้าทาย Tesla และบริษัทหน้าใหม่ทั้งหมด เพื่อก้าวขึ้นสู่ผู้ผลิตรถยนต์ไฟฟ้ารายใหญ่ที่สุดของโลก
อ้างอิง: https://www.cnbc.com/2022/04/29/autos-ceo-warns-of-battery-supply-scarcity-as-ev-competition-heats-up.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
EV
News Update
Volvo
รถยนต์ไฟฟ้า
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA